Ved første øjekast ligner det en stor saltvandsindsprøjtning: Regeringen lægger med sit finanslovsforslag op til at styrke Datatilsynet med 12,5 millioner kroner i 2018. Det er en budgetforøgelse på 52 procent, og antallet af årsværk vil stige fra 33 til 50 medarbejdere. Justitsminister Søren Pape Poulsen (K) skriver i en mail til Politiken, at det er »et stort økonomisk løft« til Datatilsynet, og udtryk for, at »beskyttelsen af borgere eller virksomheders personlige oplysninger er en høj prioritet for regeringen«.

Men den udlægning er erhvervslivet og Rådet for Digital Sikkerhed helt uenige med ministeren i. Heller ikke Datatilsynet selv, der hører under Justitsministeriet, er imponeret over tilførslen af midler.

»Det er vigtigt at være opmærksom på, at der – med den styrkelse, der her lægges op til – udelukkende er tale om, at Datatilsynet bliver tilført de midler, der er nødvendige, for at Danmark lever op til de nye EU-krav. Vi holder altså skindet på næsen, så vi lever op til EU-retten. Men man skal ikke oversælge budskabet«, siger Cristina Gulisano, direktør i Datatilsynet.